जूते, मोजे निकलवाकर दिया प्रवेश आज से शुरू होगी 10वीं की परीक्षा
परीक्षा में नकल रोकने के लिए बोर्ड ने इस बार सख्त रवैया अपनाया। सुबह 8.30 से शुरू हुई परीक्षा 11.30 बजे तक चली। इसके पहले परीक्षा केंद्रों पर विद्यार्थियों की सख्ती से जांच की गई। प्रवेश पत्र के अलावा कोई भी चीज अंदर ले जाने की अनुमति नहीं दी गई। परीक्षार्थियों को भी परीक्षा कक्ष में जाने से पहले जूते-चप्पल उतारना पड़े। साथ ही पर्स, रूमाल भी बाहर रखना पड़े। परीक्षा केंद्रों पर शिक्षक विद्यार्थियों से केंद्र के अंदर जाने के पहले मोबाइल के बारे में लगातार पूछताछ करते रहे। बुधवार को 12वीं बोर्ड परीक्षा का पहला पर्चा देखकर विद्यार्थियों के चेहरे पर खुशी साफ झलकी। पर्चा उम्मीद के मुताबिक आया और हल भी आसानी से हुआ। स्कूली बच्चों की मानी जाए तो उनके मुताबिक हिंदी विषय का पहला पेपर बहुत आसान था। परीक्षा देने के लिए विद्यार्थी सुबह ही अपने केंद्रों पर पहुंच गए। पहले दिन कहीं भी कोई अव्यवस्था नहीं रही।
इन परीक्षा केंद्रों पर उपस्थित रहे परीक्षार्थी
हायर सेकंडरी परीक्षा के प्राइवेट परीक्षार्थियों के लिए खाचरौद शहर में शासकीय बालक उत्कृष्ट स्कूल, शासकीय कन्या उमावि, मॉडल स्कूल को व नियमित परीक्षार्थियों के लिए मोती कस्तूरी हायर सेकंडरी, सरस्वती शिशु मंदिर, इंपीरियल स्कूल को परीक्षा केंद्र बनाया गया था। उत्कृष्ट स्कूल केंद्राध्यक्ष के.के. पोरवाल के अनुसार पहले दिन 292 में से 52 अनुपस्थित, कन्या उमावि केंद्राध्यक्ष पी.एन. महाजन के अनुसार 162 में 24, मॉडल स्कूल केंद्राध्यक्ष उषा हैरिस के अनुसार 50 में से 3 परीक्षार्थी अनुपस्थित रहे। इसी तरह सरस्वती शिशु मंदिर केंद्राध्यक्ष प्रदीप देशपांडे के अनुसार 219 में से 1 अनुपस्थित, इंपीरियल स्कूल केंद्राध्यक्ष अशोक गेहलोत के अनुसार 150 परीक्षार्थी व मोती कस्तूरी हायर सेकेंडरी परीक्षा केंद्राध्यक्ष उदयसिंह चौहान के अनुसार 46 परीक्षार्थी उपस्थित थे।
सहमे से गए, उत्साह से लबरेज लौटे
सुबह 8.30 से 11.30 बजे तक विद्यार्थियों ने प्रश्न पत्र हल किया। पहला पर्चा होने से परीक्षा केंद्र में जाने के पूर्व बच्चे सहमे से आए थे लेकिन जैसे ही अपनी तैयारियों को अंजाम तक पहुंचा कर पर्चा हल कर लौटे तो उत्साह से भर गए। परीक्षा के बाद परीक्षा केंद्र के बाहर विभिन्न प्रश्नों पर बात करते नजर आए।
अनजान व्यक्ति का प्रवेश रहा वर्जित
शहर में शासकीय बालक उत्कृष्ट उमावि, शासकीय कन्या उमावि, शासकीय मॉडल स्कूल, सरस्वती शिशु विद्या मंदिर, मोती कस्तुरी हायर सेकेंडरी, इंपीरियल स्कूल में परीक्षा केंद्र बनाए गए थे। शासन के निर्देश अनुसार इस बार परीक्षा केंद्रों के बाहर पुलिस जवान भी तैनात रहे। परीक्षा शुरू होने के बाद परीक्षा केंद्रों पर किसी भी अनजान व्यक्ति को अंदर प्रवेश नहीं दिया गया।
उड़नदस्ता ने किया भ्रमण, नहीं मिली नकल
12 वीं बोर्ड परीक्षा के पहले दिन एसडीएम गोपालसिंह वर्मा, बीईओ अर्जुनसिंह सोलंकी ने शहर के सभी परीक्षा केंद्रों का निरीक्षण किया। नकल पर रोक के लिए दोनों अधिकारियों के उड़न दस्ते ने परीक्षा केंद्रों का भ्रमण किया। पहले पर्चे में कहीं भी नकल होती नहीं मिली।
परीक्षा केंद्र पर निरीक्षण के दौरान छात्रा के एडमिट कार्ड की जांच करते एसडीएम गोपालसिंह वर्मा। दूसरे चित्र में छात्र की तलाशी लेते बीईओ अर्जुनसिंह सोलंकी।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva